**Predkladacia správa**

Návrh zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia a znižovaním administratívnej záťaže (ďalej len „návrh zákona“) predkladá na rokovanie Legislatívnej rady vlády Slovenskej republiky ministerka hospodárstva v súlade s uznesením vlády SR č. 221/2021 a s Plánom legislatívnych úloh vlády Slovenskej republiky na rok 2022.

Hlavným cieľom zákona je všestranná podpora podnikateľského sektora pomocou opatrení, ktoré prispievajú k odbúravaniu  nadmernej regulačnej záťaže a uľahčovaniu podnikania v rôznych oblastiach hospodárstva. Výsledok tejto snahy by mal prispieť k zvýšeniu konkurencieschopnosti podnikateľských subjektov na Slovensku.

Návrh zákona nadväzuje na zákon č. 249/2022 Z. z., ktorým sa menia a dopĺňajú niektoré zákony v súvislosti so zlepšovaním podnikateľského prostredia, ktorý nadobudol účinnosť 1. septembra 2022. Do znenia tohto zákona bol premietnutý súbor 200 opatrení  pripravených Ministerstvom hospodárstva Slovenskej republiky (ďalej len „MH SR“), ktorý predstavoval najväčší balík opatrení na zlepšenie podnikateľského prostredia a zníženie administratívneho zaťaženia v histórii Slovenska. Zároveň išlo o prvý zákon a balík opatrení na zlepšenie podnikateľského prostredia, ktorým sa napĺňal míľnik komponentu 14 z Plánu obnovy a odolnosti Slovenskej republiky prijať 300+ opatrení na zlepšenie podnikateľského prostredia do konca roka 2024.

MH SR vyzvalo verejnosť, aby využila možnosť adresovať mu podnety na zlepšenie podnikateľského prostredia, ktoré boli podkladom pre tvorbu antibyrokratického balíčka III. Cieľom tejto iniciatívy bolo zozbierať také návrhy opatrení na zlepšenie podnikateľského prostredia, ktoré znížia nadmernú administratívnu záťaž, zjednodušia podmienky podnikania a spresnia nejasné ustanovenia, ktoré môžu byť príčinou právnej neistoty.

Podnety, ktoré sa premietli vo forme opatrení do predkladaného materiálu, boli iniciované zástupcami podnikateľov, samotnými podnikateľmi a bežnými občanmi. Z celkového množstva doručených podnetov sa predloženým materiálom iniciuje splnenie 202 opatrení. Z toho 12 bolo premietnutých do paragrafového znenia návrhu zákona a ďalších 190 sa MH SR podarilo presadiť prostredníctvom pripomienok uplatnených v procese medzirezortného pripomienkového konania alebo dohodou na plnení vlastnou legislatívou vecne príslušného gestora.

Súčasťou materiálu je aj odpočet plnenia jednotlivých opatrení v členení na splnené, akceptované paragrafovým znením a v legislatívnom procese pre väčšiu prehľadnosť akceptovaných opatrení, ktoré sa plnia antibyrokratickým balíčkom III. Predpokladaná úspora opatrení, ktoré budú splnené prijatím návrhu zákona, je vo výške cca 650 000 €. Predbežnou kvantifikáciou vplyvov už splnených opatrení sa vyčíslila ich úspora na podnikateľské prostredie vo výške cca 13,5 mil. €. Vzhľadom na to, že časť opatrení sa nachádza v procese plnenia, sa do budúcna očakáva nárast úspory nákladov podnikateľských subjektov.

Podmienkou konkurencieschopnosti slovenskej ekonomiky je priaznivé podnikateľské prostredie s vyššou ekonomickou slobodou a efektívnou verejnou správou. Takéto prostredie následne motivuje k realizácii podnikateľských činností, čo má za následok nielen tvorbu hodnôt a zisku, ale tiež znižovanie miery nezamestnanosti a tvorbu hrubého domáceho produktu Slovenskej republiky.

Záväzok prijímania antibyrokratických balíčkov vyplýva nielen z Plánu obnovy a odolnosti Slovenskej republiky, ktorý vláda schválila svojím uznesením
č. 221/2021, ale aj zo Stratégie lepšej regulácie **–** RIA 2020, ktorej cieľom je znižovanie regulačnej záťaže podnikateľov v právnych predpisoch Slovenskej republiky. MH SR zároveň, ako gestor agendy lepšej regulácie, pri vyhodnocovaní jednotlivých podnetov aplikovalo jej nástroje, akými je kvantifikácia vplyvov na podnikateľské prostredie, predchádzanie efektu goldplatingu (ukladaniu povinností nad rámec požiadaviek európskej legislatívy), zhodnotenie opodstatnenosti a účelnosti regulácií z pohľadu ex post a porovnanie s best practices v EÚ s cieľom vytvorenia konkurencieschopných podmienok na otvorenom trhu.

 Návrh zákona bude predmetom vnútrokomunitárneho pripomienkového konania v zmysle čl. 18 ods. 1 písm. c) smernice Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti.